Adam Joseph Maida

Adam Joseph Maida (* 18. marec 1930, East Vandergrift, USA) je americký kardinál, emeritný arcibiskup Detroitu.

Životopis
Obaja jeho rodičia mali poľský pôvod – otec sa narodil v Poľsku a matka bola dcérou poľských imigrantov. Jeho brat Thaddeus je tiež kňaz. Študoval filozofiu na Saint Vincent College a teológiu na univerzite v Baltimore. 26. mája 1956 bol vysvätený za kňaza, svätiteľom bol pittsburghský diecézny biskup John Dearden. Po vysviacke krátko pôsobil vo farskej pastorácií v diecéze Pittsburgh, následne bol svojim biskupom vyslaný na štúdiá do Ríma na Pápežskú lateránsku univerzitu. Získal licenciát z kanonického práva, ktorý si následne na univerzite v Duquesne doplnil o doktorát z civilného práva. Bol tiež prijatý do právnickej komory v štáte Pensylvánia. Ako právnik sa stal v roku 1968 prezidentom Americkej spoločnosti pre kanonické právo, vyučoval na univerzitách, bol právnikom v službách diecézy Pittsburgh a konferencie biskupov USA. Ako člen pápežskej komisie participoval na revízií Kódexu kánonického práva.

Biskup a kardinál
V roku 1983 ho pápež Ján Pavol II. menoval za biskupa diecézy Green Bay. Biskupskú vysviacku mu dňa 25. januára 1984 udelil apoštolský delegát v USA, arcibiskup Pio Laghi, neskorší kardinál. Spolusvätiteľmi boli emeritný biskup diecézy Green Bay Aloysius John Wycislo a emeritný biskup diecézy Pittsburgh Vincent Martin Leonard. 28. apríla 1990 bol menovaný za detroitského arcibiskupa. Pápež ho menoval za kardinála s titulárnym kostolom Ss. Vitale, Valeria, Gervasio e Protasio 26. novembra 1994.

Zastupoval pápeža na 19. medzinárodnom mariánskom kongrese v Čenstochovej v roku 1996. 14. júla 2000 bol menovaný tiež za hlavného predstaviteľa Katolíckej cirkvi na Kajmaních ostrovoch. V roku 2005 sa ako volič zúčastnil konkláve, na ktorom bol zvolený pápež Benedikt XVI.. V roku 2005 požiadal v súlade s kanonickým právom o uvoľnenie z úradu, pápež mu však vyhovel až 5. januára 2009.

Referencie

Kardináli USA
Rímskokatolícki biskupi USA
Rímskokatolícki arcibiskupi USA
Teológovia USA
Osobnosti USA poľského pôvodu
Osobnosti z Pensylvánie
Absolventi Pápežskej lateránskej univerzity
Právnici USA
Vysokoškolskí pedagógovia USA
Rímskokatolícki biskupi diecézy Green Bay
Rímskokatolícki arcibiskupi Detroitu